Ben Tardif

Benjamin Tardif (s. 24. tammikuuta 2000 Notre-Dame-de-l'Île-Perrot, Quebec, Kanada) on kanadalainen jääkiekkoilija, joka pelaa Ruotsin SHL-joukkue Luulajassa. Hän on pelipaikaltaan vasen laitahyökkääjä.
Ura.
Tardif pelasi Lac St-Louis Arsenalin joukkueissa, josta hän siirtyi kaudeksi 2015–2016 QMAAA-juniorisarjan Châteauguay Grenadiersiin. Sherbrooke Phoenix varasi Tardifin 25. pelaajana QMJHL:n varaustilaisuudessa 2016. Hän siirtyi joukkueeseen kaudeksi 2016–2017. Kaudella 2018–2019 Tardif nousi Phoenixin varakapteeniksi. Hän oli tehoilla 23+36=59 joukkueen toiseksi paras pistemies Samuel Poulinin jälkeen. Kaudella 2019–2020 Tardif oli Phoenixin kolmanneksi paras pistemies. Kesken kauden 2020–2021, tammikuussa 2021 seura kauppasi hänet ja vuoden 2022 kahdeksannen kierroksen varausvuoron Victoriaville Tigresiin vaihdossa Édouard Ouelletiin sekä kesän 2022 neljännen ja kesän 2021 kuudennen kierroksen varausvuoroihin. Ensimmäisellä finaaliottelussa 27. toukokuuta 2021 Val-d’Or Foreursia vastaan Tardif teki kaksi maalia, joista ensimmäinen syntyi alivoimalla ja jälkimmäinen jäi Tigresin 3–2-voittoon päättyneen ottelun voittomaaliksi. Tigres eteni lopulta QMJHL:n mestaruuteen, President’s Trophyyn otteluvoitoin 4–2. Tardif palkittiin pudotuspelien arvokkaimpana pelaajana Guy Lafleur Trophylla.
Kesäkuussa 2021 Tardif teki kaksivuotisen AHL-sopimuksen Colorado Eaglesin kanssa. Samana syksynä Tardif osallistui Colorado Avalanchen harjoitusleirille. Hän pelasi kaudella 2021–2022 AHL:ssä 15 runkosarjaottelua ilman tehopisteitä. Suurimman osan kaudestaan Tardif pelasi kuitenkin ECHL-joukkue Utah Grizzliesissa, jonka paras pistemies ja syöttäjä hän oli tehtyään 53 runkosarjaottelussa tehot 20+39=59. Pudotuspeleissä Tardif teki 18 ottelussa tehot 5+25=30, joilla hän voitti koko liigan syöttöpörssin sekä jakoi pistepörssin toisen sijan joukkuetoverinsa Charles-Edouard D’Astous'n kanssa edellään Toledo Walleyen Brandon Hawkins. Myös syksyllä 2022 Tardif osallistui Colorado Avalanchen NHL-harjoitusleirille. Hän pelasi alkukaudella 2022–2023 15 AHL ja seitsemän ECHL-ottelua, kunnes joulukuussa 2022 Eagles kauppasi Tardifin Hartford Wolf Packiin vaihdossa puolustaja Luke Martiniin. Hän pelasi siellä loppukaudella 15 runkosarjaottelua, mutta Tardif pelasi kauden loppuun kuitenkin ECHL-joukkue Jacksonville IceMenin vahvuudessa.
Kaudeksi 2023–2024 Tardif siirtyi vuoden mittaisella sopimuksella SM-liigajoukkue KooKoohon. Joukkueessa pelaa hänelle Utah Grizzliesin ECHL-joukkueesta tuttu hyvä ystävä Charles-Edouard D’Astous. Tardif voitti KooKoon sisäisen piste- ja syöttöpörssin tehoilla 15+35=50, joilla hän jakoi koko SM-liigan pistepörssin yhdeksännen sijan Pelicansin Nate Schnarrin kanssa. Kaudeksi 2024–2025 Tardif siirtyi vuoden mittaisella sopimuksella Oulun Kärppiin. Hän jakoi tehoilla 17+28=45 joukkueen sisäisen maalipörssin toisen sijan kolmen muun pelaajan kanssa edellään Reid Gardiner sekä sijoittui sisäisessä pistepörssissä kolmanneksi. Tardif edusti Kärppiä myös Spengler Cupissa. Marraskuussa 2024 hän teki seuran kanssa kevääseen 2027 ulottuvan jatkosopimuksen, joka sisälsi ulkomaan option.
Kaudella 2025–2026 Tardif teki Kärpissä 20 ottelussa kymmenen maalia ja 14 tehopistettä, kunnes marraskuussa uutisoitiin että Tardif ja Kärpät olisivat purkaneet sopimuksen yhteysymmärryksessä. Eri medioiden mukaan Tardif ei olisi viihtynyt Oulussa ja siirtyi kevääseen 2027 asti kestävällä sopimuksella Ruotsin pääsarjassa SHL:ssä pelaavan Luulajan riveihin.